Апэрэ илъэсныкъом изэфэхьысыжьхэр — Адыгэ макъ\nАпэрэ илъэсныкъом изэфэхьысыжьхэр\nЗэрэдунаеу зэлъызыкIугъэ зэпахырэ узым ыпкъ къикIыкIэ, зэпстэумэ афэдэу, 2020-рэ илъэсым пыкIыгъэ уахътэр АдыгеимкIи къызэрыкIоу лъыкIуатэрэп. Апэрэ мэзихыр зэфэпхьысыжьмэ, коронавирусыкIэу COVID-19-м зимыушъомбгъуным пае гъунэпкъэ гъэнэфагъэхэр зиIэ режимым республикэр зэрэтехьагъэм экономикэми, социальнэ лъэ­ныкъоми иягъэ зэраригъэкIыгъэр нафэ къэхъу. АР-м экономикэ хэхъоныгъэм­кIэ ыкIи сатыумкIэ и Министерствэ къызэритыгъэмкIэ, псэолъэ­шIынми, туризмэми, фэIо-фэшIэ зэфэшъхьафхэр зыщагъэцакIэрэ лъэныкъоми ащ мымакIэу къащигъэкIагъ, IофшIэпIэ чIыпIэ имы­Iэжьэу къэнагъэр бэ, цIыф­хэм ягъот хэпшIыкIэу къеIыхыгъ. Ар къэгъэлъэгъон зэфэшъхьаф­хэм къаушыхьаты. 2019-рэ илъэ­сым ащ фэдэ иуахътэ егъэпшагъэмэ, къызщыкIагъэр е мэкIэ дэдэу хэхъоныгъэхэр зышIыхэрэр бэ. Илъэсым иятIонэрэ мэзих экономикэм изэтегъэуцожьын республикэр чанэу ыуж зэритыщтым Iофхэр нахь къызэтыригъэуцожьынхэу гугъапIэ къеты.\nИлъэсэу тызыхэтым ищылэ-мэкъуогъу мазэхэм потребительскэ уасэхэм яиндекс проценти 3,1-м нэсыгъ. Ар Урысыем ащ фэдэ ииндекс нахьи процент ныкъокIэ нахьыб. Уасэхэмрэ тарифхэмрэ ягъэзекIонкIэ ГъэIорышIапIэм зэригъэунэфыгъэмкIэ, 2020-рэ илъэсым инфляциер проценти 3,7-м нэсыщт.\nГъомылапхъэхэм ауасэ уахътэм ыпэ итэу дэкIоягъ. Проценти 5,7-рэ мэхъу ахэм ахэхъуагъэр. Мыгъомылапхъэхэм аха­лъытэрэ товархэр процент 1,6-кIэ къэлъэпIагъэх, фэIо-фэшIэ зэфэшъхьафхэм ауасэ процент 1,2-рэ къахэхъуагъ.\nМинистерствэм зэригъэунэ­фыгъэмкIэ, анахь къэлъэпIагъэ­хэм ащыщых бжьыныр (процент 56,4-рэ), картофыр (процент 43,8-рэ), гречкэр (процент 38,5-рэ), шъоущыгъур (процент 15,8-рэ), пынджыр (проценти 10,3-рэ), Iэзэгъу уцхэр (процен­ти 6,9-рэ), тутыныр (проценти 3,3-рэ).\nДжащ фэдэу псэупIэ-коммунальнэ фэIо-фашIэхэм ауасэ проценти 3,5-кIэ нахьыбэ хъугъэ. Арэу щытми, тарифхэр къамыIэтыгъэхэу ары министерствэм къызэритыгъэр. КъыдэкIоягъэ­хэм ащыщых цIыфхэр зезыщэрэ транспортым ыуасэ (процент 1,2-рэ), связым ыкIи «бы­то­войкIэ» алъытэрэ фэIо-фа­шIэхэм ауасэ (проценти 2,4-рэ).\nНахьыпэкIэ къызэрэтIуагъэу, IофшIэпIэ чIыпIэ зимыIэжьхэм япчъагъэ хэхъуагъ, проценти 5,2-кIэ нахьыбэ хъугъэ. IофшIапIэ Iутыным ыныбжь нэсыгъэу Адыгеим исым ипроценти 4,8-мэ ар ямыIэжьэу учетым хэуцуагъэх. Бэдзэогъум ыкIэм къызэралъытэгъагъэмкIэ, ар нэбгырэ 11532-рэ мэхъу.\nПэшIорыгъэшъэу зэрагъэунэфыгъэмкIэ, илъэсым ыкIэм нэс а пчъагъэхэм лъэшэу къащыкIэщтэп. Зэпахырэ узэу дунаир зэлъызыкIугъэм къыздихьыгъэ кризисым ыпэкIэ IофшIэпIэ чIыпIэ зимыIэхэр зэрэхъущтыгъэ пчъагъэм 2023-рэ илъэсым нахьыжьэу республикэр къыфэмыкIожьынкIэ щынагъо.\nЦIыфхэм ягъот къызыщэкIэм проценти 5,1-у товар гъэзекIоным, сатыум къащыкIагъэу къа­лъытагъ. Коронавирусым зимыушъомбгъуным фэшI щапIэхэм ащыщыбэхэр, бэдзэршIыпIэхэр зэрэзэфашIыгъагъэхэр ары зиягъэ анахьэу къэкIуагъэр. Арэу щытми, нахьыпэрэм фэдэу, бэдзэршIыпIэм товар зэфэшъхьа­фэу щыIуагъэкIыщтыгъэр зыпкъ ит, щэфакIор зыхэдэн икъун щыI.\n2020-рэ илъэсым имэзибл пштэмэ, псэолъэшIыным иIоф­шIэни процент 18,4-рэ, ар сомэ миллиарди 9,3-рэ ауас, къыщыкIагъ. Сомэ миллиарди 6,7-рэ ауасэ зэшIохыгъэ хъугъэ. ПсэупIэу ашIыгъэм ипчъагъэ, блэкIыгъэ илъэсым мыщ фэдэ иуахътэ егъэпшагъэмэ, проценти 2,1-кIэ къеIыхыгъ. ЗэкIэмкIи квадратнэ метрэ мини 110-м ехъу аухы­гъэу атыгъэр. Ащ инахьыбэр, квадратнэ метрэ мин 60,8-р, унэе псэолъэшIхэр ары зыгъэуцугъэр. Ар 2019-рэ илъэсым иапэрэ мэзих къашIыгъэм нахьи проценти 9,2-кIэ нахьыб.\nЗэпахырэ узэу дунаир зэлъы­зыкIугъэм ыпкъ къикIыкIэ режим гъэнэфагъэу республикэр зыте­хьэгъагъэм мэкъумэщ отраслэм зыпари иягъэ ригъэкIыгъэп пIоми хъущт. Ащ щылажьэхэрэм яIофшIэн зыпарэкIи къызэтырагъэуцуагъэп.\nМы лъэныкъом продукциеу къыщыдагъэкIырэм ииндекс процент 1,8-рэ ныIэп къыщыкIагъэр. БлэкIыгъэ илъэсым егъэ­пшагъэмэ, лэжьыгъэм иIухыжьын мыгъэ нахь кIасэу зэрэрагъэ­жьагъэм ар рапхыгъ.\nАР-м мэкъу-мэщымкIэ и Министерствэ къызэрилъытагъэмкIэ, мэкъумэщ хъызмэтшIапIэхэм 2020-рэ илъэсым сомэ миллиард 25,8-рэ ауасэ продукцие къыдагъэкIыщт.\nРежим гъэнэфагъэ респуб­ликэр зэрэтетыгъэм промышленнэ къыдэгъэкIыными иягъэ ригъэкIыгъэп. Мы лъэныкъори зыпкъ ит. АР-м экономикэ хэ­хъоныгъэмкIэ ыкIи сатыумкIэ и Министерствэ къызэритыгъэмкIэ, ащ къыдигъэкIырэм ииндекс проценти 109-рэ фэдиз мэхъу. МыщкIэ Адыгеим Къыблэ Федеральнэ шъолъырым апэрэ чIыпIэр щиIыгъ.\n2020-рэ илъэсым иапэрэ мэзих республикэм ихъызмэтшIапIэхэм сомэ миллиард 29-рэ ауасэ товар къыдагъэкIи Iуагъэ­кIыгъ. Анахьыбэу ащ зиIахь хэлъыр, ар процент 50,4-рэ мэ­хъу, гъомылэпхъэшIыным щылажьэхэрэр ары. ГущыIэм пае, къуаеу ыкIи ахэм ахалъы­тэрэ гъомылапхъэу мэзихым тонн мини 9,2-рэ къатIупщыгъ. 2019-рэ илъэсым мыщ фэдэ иуахътэ егъэпшагъэмэ, ар процент 18,2-кIэ нахьыб.\nДжащ фэдэу процент 56,4-кIэ нахьыбэу консервэ къэмланхэр зэтыраIонтIагъэх, процент 39,9-кIэ, ар тонн мин 11,4-рэ, нахьыбэу пхъэшъхьэ-мышъхьэ ыкIи хэтэрыкI гъэщтыгъэхэр къатIупщыгъэх, процент 30,7-кIэ нахьыбэу щэ IуагъэкIыгъ, процент 53,7-кIэ нахьыбэу IэшIу-IушIухэр къыдагъэкIыгъэх. НэмыкIэу зыцIэ къепIон плъэкIыщтыр бэ. Мары мы мафэхэм тыгъэгъазэр республикэм щыIуахыжьышъ, нэужым ащ хэшIыкIыгъэ дагъэу тихъызмэтшIапIэхэм къашIырэми къызэрэхэхъожьыщтыр нафэ.\nПродукциеу къыдагъэкIырэм хагъэхъуагъ гъучIым, пхъэм, пластикэм, резинэм ахэшIыкIыгъэ пкъыгъохэр къэзышIыхэ­рэми.\nЭкономикэ хэхъоныгъэмкIэ ыкIи сатыумкIэ Министерствэм зэфэхьысыжьэу къышIыгъэм экономикэм анахьыбэу зиIахь хэзылъхьэрэ хъызмэтшIапIэхэр къыщыхигъэщыгъэх. ЗыцIэ къыриIуагъэхэм ащыщых щэм хэшIы­кIыгъэ гъомылапхъэхэр къы­­дэзгъэкIырэ заводэу «Адыгей­ский» зыфиIорэр, ащ фэдэ заводэу селоу Красногвардейскэм дэтыр, ООО-у «Комплекс-Агро», ООО-у «Силган Метал Пэкаджинг Энем», АО-у «Газпром газораспределение Майкоп», ООО-у «Южгазэнерджи» зыфиIохэрэр.\nЕтIани къэIогъэн фаер мыхэм яIофшIэн зыпарэкIи къызэрэзэтырамыгъэуцуагъэр, санитарнэ шапхъэхэр агъэцакIэхэзэ зэрэлъагъэкIотагъэр ары.\nПредыдущая Вакцинациер макIо\nСледущая Представители органов власти Адыгеи и СМИ стали участниками прививочной кампании